奉和崔中丞使君論李侍御萼登爛柯山宿石橋寺効小謝體
作者：皎然
朝代：唐

paragraphs: 常愛謝公郡，幽期願相從。
果迴青驄臆，共躡玄仙踪。
靈境若髣髴，爛柯思再逢。
飛梁丹霞接，古局蒼苔封。
往想冥昧理，誰親冰雪容。
蕙樓聳空界，蓮宇開中峰。
昔化沖虛鶴，今藏護法龍。
雲窺香樹沓，月見色天重。
永夜寄岑寂，清言滌心胸。
盛遊千年後，書在巖中松。